མངོན་པར་གོང་མ་ལ་མཚན་ཉིད་ཀུན་ལས་བཏུས་པ་དང་།རྣམ་པར་ངེས་པ་ཀུན་ལས་བཏུས་པ་གཉིས་ལས།དང་པོ་ལ་མཚན་གཞིའི་དབྱེ་བ་དང་།གྲངས་ངེས།ཉེར་ལེན།མཚན་ཉིད།རྣམ་བཞགགོ་རིམ།མིང་དོན།དཔེ།དབྱེ་བ།བསྡུས་པ།མཚུངས་ལྡན།ལྡན་པ་སྟེ་བཅུ་གཉིས་སོ།།ཕུང་པོ་ལྔ་ནི།གཟུགས།ཚོར་བ།འདུ་ཤེས།འདུ་བྱེད།རྣམ་པར་ཤེས་པའི་ཕུང་པོའོ།།ཁམས་བཅོ་བརྒྱད་ནི།མིང་གི་ཁམས་དང་།དེ་བཞིན་དུ་སྦྱང་ཏེ་རྣ་བ།སྣ།ལྕེ།ལུས།ཡིད་ཀྱི་ཁམས་དང་།མིང་གི་རྣམ་པར་ཤེས་པའི་ཁམས་ནས།ཡིད་ཀྱི་རྣམ་པར་ཤེས་པའི་ཁམས་ཀྱི་བར་དྲུག་དང་།གཟུགས།སྒྲ།དྲི།རོ།རེག་བྱ།ཆོས་ཀྱི་ཁམས་ཏེ་བཅོ་བརྒྱད་དེ།བསྡུ་ན་རྟེན་བདག་རྐྱེན་གྱི་ཁམས།དམིགས་པ་ཡུལ་གྱི་ཁམས།བརྟེན་པ་རྣམ་པར་ཤེས་པའི་ཁམས་གསུམ་མོ།སྐྱེ་མཆེད་བཅུ་གཉིས་ནི།མིག་སོགས་དྲུག་དང་།གཟུགས་སོགས་དྲུག་གི་སྐྱེ་མཆེད་དེ་བཅུ་གཉིས་སོ།།བདག་གི་གཞི་ལུས་ཡོངས་སུ་གཟུང་བ་དང་བཅས་པ་དང་།བདག་གི་གཞི་ལོངས་སྤྱོད་དང་།བདག་གི་གཞི་ཐ་སྙད་དང་།བདག་གི་གཞི་མངོན་པར་འདུ་བྱེད་པ་དང་།བདག་གི་གཞི་དེ་དག་གི་གནས་བརྗོད་པས་ན་ཕུང་པོ་ལྔའོ།།ལོངས་སྤྱོད་པ་པོའི་གནས་ཀྱི་སྒོ་ནས་ཡུལ་འཛིན་པ་དང་།དམིགས་པའི་སྒོ་ནས་འཛིན་པ་དང་།ཉེར་སྤྱོད་རང་གི་མཚན་ཉིད་འཛིན་པ་གསུམ་གྱི་སྒོ་ནས་ཁམས་དྲུག་ཚན་གསུམ་མོ།།ལུས་དང་།ཡོངས་སུ་གཟུང་བ་གཉིས་ཀྱིས་རྣམ་ཤེས་སྐྱེ་བ་དང་།རྒྱས་པའི་སྒོ་འབྱེད་པས་ན་སྐྱེ་མཆེད་དྲུག་ཚན་གཉིས་སོ།།ཉེ་བར་ལེན་པ་ནི།འདུན་པ་དང་།འདོད་ཆགས་སོ།།མངོན་པ་འོག་མར།འཐབ་བཅས།སྡུག་བསྔལ།ཀུན་འགྱུར།འཇིག་རྟེན།ལྷ་གནས།སྲིད་པ་རྣམས་ཟག་བཅས་ཉེར་ལེན་གྱི་ཕུང་པོའི་མིང་གི་རྣམ་གྲངས་སུ་བཤད་དོ།།གཟུགས་ཀྱི་མཚན་ཉིད་ནི།རེག་པ་དང་ཡུལ་སྤྱད་པས་གཟུགས་སུ་རུང་བའོ།།ཚོར་བ་ནི།མྱོང་བར་བྱེད་པའི་རིག་པའོ།།དབྱེ་ན།སིམ་པ།གདུང་བ།བར་མའི་རྣམ་པ་ཅན་གསུམ་མོ།།འདུ་ཤེས་ནི།མཚན་མར་འཛིན་པའི་རིག་པའོ།།དབྱེ་ན་མཚན་མ་ཙམ་དུ་འཛིན་པའི་རྟོག་མེད་ཀྱི་འདུ་ཤེས་དང་།བཀྲ་བར་འཛིན་བའི་རྟོག་བཅས་ཀྱི་འདུ་ཤེས་གཉིས་ཀྱིས་མཐོང་བ་དང་།ཐོས་པ་དང་།བྱེ་བྲག་ཕྱེད་པ་དང་།རྣམ་པར་ཤེས་པའི་དོན་ལ་ཐ་སྙད་འདོགས་པ་བཞིའོ།།འདུ་བྱེད་ནི།ཕུང་པོ་བཞི་ལས་གཞན་དུ་གྱུར་པའི་འདུ་བྱས་སོ།།དབྱེ་ན་མཚུངས་ལྡན་འདུ་བྱེད་དང་།ལྡན་པ་མ་ཡིན་པའི་འདུ་བྱེད་གཉིས་སོ།།མཚན་གཞིའི་གཙོ་བོ་སེམས་པ་ནི།རང་དང་མཚུངས་ལྡན་གྱི་སེམས་ཡུལ་ལ་གཡོ་ཞིང་བསྐུལ་བར་བྱེད་པའི་སེམས་བྱུང་ངོ་།།དེ་ལ་གནས་སྐབས་ཉེར་ལྔ་ནི།བདེ་བ་དང་།སྡུག་བསྔལ་དང་།གཉིས་ཀ་མ་ཡིན་པ་དང་།ཆུང་འབྲིང་ཆེ་གསུམ་དང་།དགེ་མི་དགེ་ལུང་མ་བསྟན་གསུམ་དང་།ཐོས་བསམ་བསྒོམས་གསུམ་དང་།བསླབ་པ་གསུམ་དང་།ཕྱི་ནང་དང་།གཟུང་འཛིན་དང་།སྤོང་གཉེན་དང་།མངོན་དུ་གྱུར་མ་གྱུར་དང་།རྒྱུ་དང་འབྲས་བུའི་གནས་སྐབས་ཏེ་ཉེར་ལྔར་འཇུག་གོ།།རྣམ་པར་ཤེས་པ་ནི།ཡུལ་གྱི་ངོ་བོ་རྣམ་པར་རིག་པའོ།།དབྱེ་ན་གཟུགས་རྣམ་པར་ཤེས་སོགས་དྲུག་གོ།།མིག་གི་ཁམས་ལ་འདས་པའི་མིག་གིས་གཟུགས་མཐོང་ཟིན་པ་དང་།ད་ལྟར་བའི་མིག་གིས་གཟུགས་ལ་བལྟ་བཞིན་པ་དང་།རྒྱུ་མཐུན་གྱི་ས་བོན་དང་།རྣམ་སྨིན་གྱི་ས་བོན་བཞིའོ།།དེ་བཞིན་དུ་རྣ་བ་སོགས་ལའང་རིགས་འགྲེའོ།།གཟུགས་ཀྱི་ཁམས་སོགས་ལ་ཡུལ་ཅན་གྱི་སྒོ་ནས་མཚོན་པ་དང་རྒྱུའི་སྒོ་ནས་མཚོན་པ་གཉིས་གཉིས་སོ།།མིག་གི་རྣམ་པར་ཤེས་པའི་ཁམས་སོགས་ལ་མངོན་གྱུར་གྱིས་བསྡུས་པ་དང་།ས་བོན་གྱིས་བསྡུས་པ་གཉིས་གཉིས་སོ།།སྐྱེ་མཆེད་རྣམས་ཀྱང་དེ་དང་འདྲའོ།།གཟུགས་ཀྱི་ཕུང་པོ་ལ།རྒྱུ་གཟུགས་འབྱུང་བ་ཆེན་པོ་བཞི་དང་།འབྲས་གཟུགས་བཅུ་གཅིག་གོ།།རྒྱུར་འགྱུར་ཚུལ་ནི།འབྱུང་བའི་རྒྱུ།འདུག་པའི་རྒྱུ།རྗེས་སུ་འགྱུར་བའི་རྒྱུ།གནས་པར་བྱེད་པའི་རྒྱུ།འཕེལ་བར་བྱེད་པའི་རྒྱུ་སྟེ་ལྔའོ།།སའི་ཁམས་ནི་སྲ་ཞིང་འཐས་པའོ།།ཆུའི་ཁམས་ནི་བརླན་ཞིང་གཤེར་བའོ།།མེའི་ཁམས་ནི་ཚ་ཞིང་སྲེག་པའོ།།རླུང་གི་ཁམས་ནི་ཡང་ཞིང་གཡོ་བ་སྟེ་ངོ་བོ་དང་བྱེད་ལས་གཉིས་གཉིས་སོ།།མངོན་པ་འོག་མར་འཛིན་པ་དང་།བསྡུད་པ་དང་སྨིན་པ་དང་འཕེལ་ཞིང་རྒྱས་པར་བྱེད་པ་རྣམས་བྱེད་ལས་སུ་བཤད་དོ།།